過龍井辯才退居
作者：張擴
朝代：宋

paragraphs: 南山北山天接連，西湖環山水涵天。
佛宫鱗鱗割人境，勝日杖履相周旋。
久聞龍井未得到，神龍卧靳俗語喧。
脫身干戈偶不死，步屧十里沙石堅。
眼明見此屋突兀，修廊廣殿鐘鼓傳。
笋芽供羮坐取飽，茶乳沃舌聽談禪。
塔中老人呼不起，至今牆壁尚熾然。
諸孫其誰嗣衣鉢，但見持律俱精専。
吾身誤落世纓網，白髪未解憂患纒。
問龍乞地一席許，作庵共結香火緣。